次韻少藴移竹於賈文元園二首  其二
作者：蘇過
朝代：宋

paragraphs: 我公經綸手，胡爲試盤根。
忠言與嘉績，有後期臧孫。
胸中五千卷，三歲不窺園。
種德如川增，源深自潺湲。
遽辭承明廬，出備諸侯藩。
仁風被草木，已覺棠陰繁。
此君況手植，伴公讀書軒。
未須勞越吟，寓目聊江村。
羣豪爭吐奇，和詩相勸敦。
愧無崢嶸句，往繼火陸渾。